EKIKAGUZO 5
Kiki Ekindakora Obu Baranyendereza ha Isomero?
WAKUKOZERE KI?
Teramu akasisani: Thomas tarukugonza kugaruka ha isomero. Acweriiremu kimu ngu talyongera kugarukayo. Ekizibu kikatandika ameezi asatu agahingwire abeegi bagenzi be obu bamubalizeeho ebigambo ebitahikire n’okumuruka ebirukirro. Obwire obumu, omu h’abeegi asobora kwija n’amuhumira, ebitabu bye nibigwa hansi hanyuma ayefoora ngu takigenderiire. Obundi, omuntu amusindika kuruga enyuma. Thomas obw’ahinduka kurora amusindikire, buli muntu ayefoora nk’atamanyire akikozere. Ijo, bamusindikiirege obutumwa ha simu ye oburukumutiinisiriza . . .
Kakuba niiwe Thomas, wakukozere ki?
TEKEREZA HALI KINU!
Otateekereza ngu toine eky’osobora okukora! N’osobora kurwanisa abarukukwendereza otabatiire. Omu mulingo ki?
OTABAGARUKAMU. Baibuli n’egamba ngu: “Omudomadoma ayatura ekinigakye kyona, baitu omuntu owamagezi akiigaliriza nakiculeza.” (Enfumo 29:11) Kakuba otabooleka ngu obiihirwe—n’abarukukwendereza nibaija kubirugaho.
OTARWANA. Baibuli n’egamba ngu: “Mutagaru’ra omuntu obubi obwobubi.” (Abarumi 12:17) Okuhoora enzigu nikiija kwongera kurugirramu ebizibu bindi.
OTENAGA EBIZIBU. Baibuli egamba ngu: “Omuntu omwekengi arora akabi ayesereka.” (Enfumo 22:3) Lengaho nk’oku orukusobora obutagenda nambere abaana abo bali, kandi otakora ebintu ebisobora kubaletera kukwendereza.
KORA EKI BATARUKUNIHIRA. Baibuli egamba ngu: “Okugarukamu ebirukworoba kuhindura ekiniga.” (Enfumo 15:1) Osobora n’okulengaho kubaza ekintu ekirukusekesa. Ekyokurorraho, kakuba arukukwendereza akugamba ngu oli mukooto muno, osobora kumugarukamu ngu, “ago mananu, nyine kukehyaho omunyeto gunu!”
RUGAHO OGENDE. Nora ow’emyaka 19 agamba “Okuculeera nikyoleka ngu okuzire omu biteekerezo kandi ngu oli w’amaani kukira n’arukukwendereza. Kandi nikyoleka ngu oli muntu arukwetanga—eky’ogu arukukwendereza atarukusobora kukora.”—2 Timoseo 2:24.
WEYONGERE KUBA MUNTU ARUKWEIKIRIRIZAAMU. Abarukwendereza banguha kumanya omuntu arukutiina rundi atarukusobora kwerwanaho. Baitu obu barora ngu torukubaikiriza kukuzaniraho, baleka kukutalibaniza.
NYEGERRA. Omwegesa ayahumwire agamba ati: “Nimpeereza abeegi boona amagezi butatiina kunyegerra abarukubendereza habwokuba nikyo ekintu ekihikire eki baine kukora. Okunyegerra kutangira abandi okwenderezebwa.”
lug_Latn lug_Latn lug_Latn lug_Latn lug_Latn cjk_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn